b'\n_START_ARTICLE_\nMathias Henrikss\xc3\xb8n\n_START_PARAGRAPH_\nMathias Henrikss\xc3\xb8n var f\xc3\xb8dt i Danmark. Han var viet som prest og var munk p\xc3\xa5 S\xc3\xb8r\xc3\xb8 inntil han ble utnevnt til abbed p\xc3\xa5 cistercienserklosteret p\xc3\xa5 Tautra i 1510. Han ble utnevnt av abbed Henrik Christiernss\xc3\xb8n Tornekrans ved Sor\xc3\xb8 og abbed Herlaug av Heresvad i Sk\xc3\xa5ne og innsatt av generalabbed Jakob av C\xc3\xaeteaux. I valgbrevet st\xc3\xa5r det at Tautra var uten abbed, at det var f\xc3\xa5 munker der og at klosteret var n\xc3\xa6r ved \xc3\xa5 g\xc3\xa5 under. Mathias var et uheldig valg, han misbrukte sin posisjon som abbed og pantsatte flere av klosterets eiendommer og en stor del av de l\xc3\xb8se eiendelene. S\xc3\xb8lvsaker og andre gjenstander som tilh\xc3\xb8rte klosteret tok han med seg og noe av dette oppbevarte han i andre klostre, blant annet hos priorinnen i Bakke kloster. _NEWLINE_Etter \xc3\xa5 ha gjort alt dette reiste han til Oslo og ble abbed p\xc3\xa5 Hoved\xc3\xb8en kloster og fortsatte livet som p\xc3\xa5 Tautra. Biskop Hans Reff sendte et brev til erkebiskopen datert 20. oktober 1525 der han skrev at Mathias ikke kunne bli der lenger og at han var avsatt. \xc3\x85rsaken var at han neglisjerte b\xc3\xa5de sine \xc3\xa5ndelige og praktiske plikter. Mathias reiste til Danmark og pr\xc3\xb8vde \xc3\xa5 f\xc3\xa5 innpass ved Lyse kloster ved Bergen. Det mislykkes, men han fikk merkelig nok brev p\xc3\xa5 Tautra p\xc3\xa5 nytt._NEWLINE_Etter \xc3\xa5 ha v\xc3\xa6rt borte fra Tautra i 10 \xc3\xa5r kom han tilbake igjen. Men erkebiskop Olav Engelbrektsson var kjent med rullebladet til Mathias. Det gikk ikke lang tid f\xc3\xb8r erkebiskopen fikk Mathias arrestert i 1530._NEWLINE_Det var sju b\xc3\xb8nder fra Frosta som utf\xc3\xb8rte arrestasjonen. Mathias ble stilt for en geistlig domstol og anklaget for en rekke forhold.'